**Smjernice za rad Čitaonice kluba umirovljenika Pula u uvjetima epidemije COVID-19**

Smjernice su izrađene u skladu s važećim epidemiološkim mjerama i preporukama Hrvatskog zavoda za javno zdravstvo te preporukama Hrvatskog zavoda za knjižničarstvo Nacionalne i sveučilišne knjižnice u Zagrebu za rad hrvatskih knjižnica u uvjetima pandemije bolesti COVID-19. Radi sprečavanja širenja infekcije, u radu Čitaonice potrebno je osigurati pridržavanje najviših higijenskih standarda te držanje razmaka ograničenog broja korisnika u prostoru. Kako bi se osigurao siguran rad u Čitaonici i duži boravak korisnika, potrebno je tijekom rada Čitaonice nadzirati provedbu svih utvrđenih mjera. Na ulazu/izlazu u prostor Čitaonice dostupan je dispenzer s dezinfekcijskim sredstvom te je istaknuta obavijest o obvezi dezinfekcije ruku. Korisnici Čitaonice dužni su pridržavati se svih objavljenih aktualnih mjera, a njihov sažetak sadržan je u sljedećem

PROTOKOLU ZA KORISNIKE:

1. Sukladno Uputama Hrvatskog zavoda za javno zdravstvo koji određuje istovremeni boravak 15 korisnika na neto površinu od 100 m², u Čitaonici je dozvoljen istovremeni boravak 23 korisnika. Navedeno se odnosi na ukupan istovremeni broj korisnika u prostoru odnosno na korisnike koji sjede u Čitaonici i koji se kreću prostorom Čitaonice.
2. Korisnici koji planiraju dolazak u Čitaonicu moraju voditi računa o zdravstvenom stanju te, kako ne bi ugrozili druge, odustati od dolaska ako imaju povišenu temperaturu ili druge smetnje koje mogu ukazivati na simptome zaraze koronavirusom.
3. U prostoru Čitaonice korisnik se treba pridržavati pravila o fizičkoj udaljenosti i općih higijenskih pravila, provoditi obvezu dezinfekcije ruku i pravilno postupati prilikom kašljanja i kihanja. Potrebno je osigurati fizičku distancu korisnika te korisnika i osoblja od 2 m u svim smjerovima.
4. U prostoru se mogu koristiti samo ona čitaonička mjesta koja su označena natpisom Mjesto za rad koja osiguravaju propisanu fizičku distancu korisnika od najmanje 2 metra.
5. Potrebno je izbjegavati okupljanja i druženja u skupinama.
6. Obvezno je korištenje medicinskih maski ili maski za lice tijekom boravka u Čitaonici tako da zaštitna maska u potpunosti prekriva nos i usta.
7. Tijekom čitavog radnog vremena Čitaonice knjižničar je prisutan u prostoru Čitaonice te brine o tome da se svi korisnici pridržavaju higijenskih pravila i mjera fizičke udaljenosti.
8. Nakon što u Čitaonicu uđe maksimalno dozvoljen broj korisnika, daljnji su ulasci mogući tek kad netko od korisnika izađe, tj. kad jedan korisnik napusti Čitaonicu, jedan može ući.
9. Prije svakog korištenja dnevnog tiska korisnici su dužni u potpunosti se pridržavati uputa o higijeni prilikom listanja novina te dezinficirati ruke.
10. Prije svakog korištenja informatičke opreme (računala) korisnici su dužni dezinficirati ruke.
11. Svakog korisnika u Čitaonici potrebno je evidentirati te zabilježiti vrijeme ulaska korisnika u Čitaonicu, kontakt podatke i vrijeme napuštanja Čitaonice.
12. Igranje društvenih igara do daljnjeg nije moguće s obzirom na poteškoću održavanja razmaka od 2 metra.
13. Vrijeme zadržavanja u prostoru molimo ograničiti na kraće vrijeme kako bi svi zainteresirani članovi bili u mogućnosti koristiti usluge Čitaonice.
14. Programi i radionice održavat će se u skladu s preporukama Hrvatskog zavoda za javno zdravstvo.
15. Pri svakome izlasku iz Čitaonice korisnici su obvezni ponijeti sa sobom sve stvari.
16. Korisnici koji se ne pridržavaju svih propisanih mjera bit će udaljeni iz prostora Čitaonice.

Prostor Čitaonice potrebno je redovito provjetravati te čistiti i dezinficirati sukladno uputama Hrvatskog zavoda za javno zdravstvo.